**PREDMET: - Promicanje i zaštita mentalnog zdravlja djece i mladih**

Poštovani roditelji,

Mentalno je zdravlje važna sastavnica ukupnog zdravlja, a time i preduvjet kvalitetnog života, kako djece, tako i odraslih. No, unazad desetak godina sve se više suočavamo s problemima u zaštiti mentalnog zdravlja mladih. Pušenje, ovisnosti, nasilje, depresija, i sl. sve su češće pojave koje se, iz generacije u generaciju, javljaju sve ranije. Stoga je djelovanje u području promicanja zdravlja i zdravih stilova života te očuvanja mentalnog zdravlja obaveza društva prema djeci i mladima.

Zadovoljstvo nam je obavijestiti Vas da je, u skladu s promjenom Zakona o zdravstvenoj zaštiti iz 2008. g. te slijedom ugovora o organiziranju djelatnosti zaštite mentalnog zdravlja iz 2010., Nastavni zavod za javno zdravstvo Primorsko-goranske županije organizirao djelatnost **promicanja i** **zaštite mentalnog zdravlja**. Riječ je o nadogradnji aktivnosti koje su djelatnici Zavoda dosad provodili u području prevencije ovisnosti i drugih rizičnih ponašanja. S nekim od tih programa možda ste upoznati ili se s njima možete upoznati u školi koju Vaše dijete pohađa ili izravno u zavodu za javno zdravstvo. (npr.Trening životnih vještina, Savjetovalište za mlade, Bilten Rizik i dr.).

U skladu s novim obvezama, planiramo provedbu mjera ranog otkrivanja mogućih poremećaja u ponašanju i mentalnom zdravlju djece i mladih. U okviru **redovitog kalendara sistematskih pregleda** i cijepljenja učenika 7. razreda osnovnih škola Grada Rijeke planiramo provođenje tzv. *screening* upitnika za mentalno zdravlje. Isti upitnik primijenit će se ponovno i u srednjoj školi. Tako će prilikom redovitog cijepljenja učenici 7. razreda ispuniti kratak upitnik (10-ak minuta) pod nazivom „*Moje snage i poteškoće“*. Riječ je o poznatom i stručno provjerenom instrumentu, koji je u upotrebi u Europi i SAD-u, čija je svrha rano otkrivanje rizika za moguće probleme u mentalnom zdravlju djece i mladih. Navedeni upitnik provesti ćemo uz suradnju Službe školske medicine Zavoda, stručne službe škole te uz podršku Odjela gradske uprave za odgoj i školstvo.

Prema dosadašnjim iskustvima, očekujemo da će test pokazati kako je 70 % djece dobrog mentalnog zdravlja i bez rizika za eventualni nastanak teškoća, 20 % djece koja imaju određeni manji rizik te oko 10% djece s nešto značajnijim rizikom. O rezultatima testiranja pismeno će biti obaviješteni roditelji djece iz posljednje navedene skupine, kao i stručni suradnik u školi koju dijete pohađa. Nastavnici neće imati uvid u rezultate. Nalazi će biti zaštićeni, kao i sva druga medicinska dokumenatcija. Svi rezultati koji će biti objavljeni bit će prikazani grupno, bez imena djece.

Djeci koja iskažu određene emocionalne ili ponašanje poteškoće u odnosima sa vršnjacima **preporučit će se bez obaveze** dodatni susret s psihologom u Savjetovalištu za mlade u Zavodu za javno zdravstvo te neke od aktivnosti koje im mogu koristiti u rješavanju trenutnih i sprečavanju budućih teškoća. Te aktivnosti uključuju posjet našem savjetovalištu, uključivanje u radionice o razvoju mentalnog zdravlja i sl., a za korisnike sa zdravstvenom iskaznicom su potpuno besplatne.

Ispunjavanje upitnika i obradu rezultata, kao i druge aktivnosti u ovom procesu, vode psiholozi, educirani stručnjaci s višegodišnjim iskustvom u radu s mladima u Zavodu za javno zdravstvo. Cijeli je proces u potpunosti usklađen s etičkim kodeksom u radu s djecom.

Vjerujem da prepoznajete svu vrijednost opisanog testiranja, kao i važnost uske suradnje obitelji, škole i zdravstvenih ustanova u složenom procesu uočavanja i zadovoljavanja potreba u zaštiti mentalnog zdravlja djece i mladih.

Srdačan pozdrav,

Ravnatelj NZJZPGŽ

Prof.dr.sc.Vladimir Mićović,dr.med.